Chitatu, January 17
Pengavi weyosi yo waziŵanga kulongoro Chiyuda.—Nehe. 13:24.
Kuleka kuziŵa umampha chineneru, kungachitisa kuti titondekengi kuvwisa Mazu Ngaku Chiuta ndipu vingachitisa kuti tiwere vuli. Mu vyaka va m’ma 400 B.C.E., Nehemiya wangukwaskika ukongwa wati waziŵa kuti ŵana anyaki a Ayuda wo anguwe ku ukapolu ku Babiloni akambanga cha Chihebere. Kamana ndi kamana, ŵana yaŵa atingi ajengi ndi chivwanu cha mwaku Chiuta chifukwa chakuti atingi angavwisisengi cha Mazu ngaki. (Nehe. 8:2, 8) Apapi anyaki achikhristu wo ateŵete mumpingu wa chineneru chinyaki, awona kuti ŵana ŵawu ayamba kuleka kwanja uneneska. Chifukwa wuli? Asani tiŵerenga mabuku ngidu mu chineneru chinyaki, nkhani zaki zingatifika pamtima ukongwa cha nge mo zingachitiya za mu chineneru chidu. Kusazgiyapu pa fundu yeniyi, kutondeka kukambisana ndi ŵanthu mu chineneru chinyaki kungatitimbanyiza maŵanaŵanu kweniso kungatiweze vuli. Mwaviyo, tikhumbika kuvikiliya ubwezi widu ndi Yehova chinanga kuti tikhumba kulutiriza kuteŵete mumpingu wa chineneru chinyaki.—Mate. 4:4. w16.10 2:4-6
Chinayi, January 18
Chivwanu . . . mbukaboni wakusimikizika wa vinthu chayivu vo viwoneka cha.—Ahe. 11:1, mazu ngam’mphata.
Chivwanu ntchakukhumbika ukongwa kweni mbanthu wosi cha wo ŵe nachu. (2 Ate. 3:2) Chinanga kuti ve viyo, Yehova waŵapasa “chivwanu” ateŵeti ŵaki wosi. (Aro. 12:3; Aga. 5:22) Mwaviyo, wosi wo ŵe ndi chivwanu atenere kuwonga ukongwa. Yesu Khristu wangukamba kuti Awisi akuchanya aguziya ŵanthu kwaku yiwu kuporote mu Mwana wawu. (Yoha. 6:44, 65) Kuvwana mwaku Yesu, kuchitisa kuti munthu wagowokereki mphulupulu zaki ndipu waja pa ubwezi wambula kumala ndi Yehova. (Aro. 6:23) Ntchinthu wuli cho tikuchita kuti tije ndi mwaŵi wenuwu? Nge ŵanthu ambula kufikapu, ndisi akwenere nyifwa. (Sumu 103:10) Kweni Yehova wakuwona kanthu kanyaki kamampha mwaku isi. Iyu wakutilongo lisungu laki likulu ndichu chifukwa chaki wakutiwovya kuti tivwisiyi uthenga wamampha. Mwaviyo, tingwamba kuja ndi chivwanu mwaku Yesu kuti tizilonde umoyu wambula kumala.—1 Yoha. 4:9, 10. w16.10 4:1, 2
Chinkhondi, January 19
[Paulo] wangukamba vinthu vinandi vakuchiska.—Machi. 20:2.
Mukalata yo wangulemba, Paulo wangukamba vinthu vamampha vakukwaskana ndi Akhristu anyaki. Anyaki mwa Akhristu ŵenaŵa wangwenda nawu kwa vyaka vinandi ndipu tikayika cha kuti waziŵanga vo anangisanga kweni wangukamba vinthu vamampha vakukwaskana ndi yiwu. Mwakuyeruzgiyapu, Paulo wangukamba kuti Timote ndi “mwana wangu wakwanjiwa ndipuso wakugomezgeka mwa Ambuya,” ndipu waŵanaŵaniyanga vo Akhristu anyaki akhumbikanga. (1 Akori. 4:17; Afi. 2:19, 20) Wakutumika Paulo wangukambiya mpingu wa Korinto kuti Tito ndi “munyangu kweniso wakugwira nayu ntchitu pakovya yimwi.” (2 Akori. 8:23) Kukamba uneneska, Timote ndi Tito anguchiskika ukongwa ŵati ŵavwa vo Paulo wangukamba vakukwaskana ndi yiwu! Paulo ndi Barnaba anguŵika umoyu wawu pa ngozi chifukwa anguwere so ku vigaŵa vo ŵanthu anguŵayukiya. Mwakuyeruzgiyapu, chinanga kuti angutombozgeka ukongwa ku Lustra, anguweriyaku mbwenu kuti akachiski ŵanthu wo angusambira ŵaka uneneska kuti alutirizi kuja ndi chivwanu. (Machi. 14:19-22) Pa nyengu yo wenga ku Efeso, chigulu cha ŵanthu chati chamuyukiya, Paulo wanguchiska akusambira.—Machi. 20:1. w16.11 1:10, 11
nya_Latn tum_Latn tum_Latn nya_Latn tum_Latn tum_Latn nya_Latn tum_Latn tum_Latn